Én nation glimrede ved sit fravær, da nogle af de mest magtfulde toppolitikere og diplomater i Washington D.C. for to uger siden modtog officielt besøg fra lederne af parlamenterne i de nordiske og baltiske lande.

I Sverige, Norge, Finland, Island samt Estland, Letland og Litauen sagde parlamentsformændene ja til at deltage i USA-turen i regi af det nordisk-baltiske samarbejdsforum NB8, hvor også Danmark deltager. Kun Danmark sagde nej.

Hverken folketingsformand Pia Kjærsgaard eller en stedfortræder fra Folketingets Præsidium var med på turen, hvor deltagerne havde lejlighed til at mødes med blandt andre republikaneren Paul Ryan, der som Kongressens leder er nummer tre i det politiske hierarki efter præsidenten og vicepræsidenten.